《宝剑篇赠张明府端孟兼乞序小草》
明代·欧必元

我闻帝者轩辕氏，韬锋歛锷霞城址。敦容去后久埋光，始得溧阳欧冶子。

欧生铸剑向自殊，恍疑象罔索玄珠。截石云门为锻鍊，鞲镕县寓作洪炉。

镆铘不减龙渊锐，稍辨雌雄或自殊。嗟哉神物难长合，雌雄各已守方隅。

丰城狱里沉埋夕，延津江口夜号呼。张华博物真堪羡，望气占文遂可辨。

一朝向自出尘中，千百年来神物现。欧冶今时异昔时，空带蒯缑无所奇。

贵亦人所骇，贱亦人所痴。贵贱空凭人世口，床头安用黄金为。

平生畏学千人敌，嗜酒犹兼诗瘴癖。白眼何曾为世青，读书万卷将何益。

雅从海内结贤豪，壮志凭凌慕古昔。海阳山下有张君，茂先博物同其伦。

数世承家清白吏，风流文藻众相闻。欧生似附通家后，投分难忘会面亲。

短剑纵能惊世俗，不借张华辩岂真。聊寄长歌歌宝剑，为君乞取七星文。

作者简介：欧必元（一五七三—一六四二），字子建。顺德人。大任从孙，主遇从兄。十五岁为诸生，试辄第一。明思宗崇祯间贡生，年已六十。以时事多艰，慨然诣粤省巡抚，上书条陈急务，善之而不能用。当时缙绅称之为岭南端士。尝与修府县志乘，颇餍士论。晚年遨游山水，兴至，落笔千言立就。必元能诗文，与陈子壮、黎遂球等复修南园旧社，称南园十二子。著有《勾漏草》、《罗浮草》、《溪上草》、《琭玉斋稿》等。清郭汝诚咸丰《顺德县志》卷二四有传。欧必元诗，以华南师范大学藏清刊本《欧子建集》为底本。